﻿ Kull għaxart ijiem mijiet ta' turisti Amerikani qed jinżlu f'pajjiżna għal jumejn qabel jembarkaw fuq cruise li joħodhom f'ġita madwar il-Mediterran. Dan grazzi għall-kumpanija Mifsud Brothers li flimkien mal-Viking Cruises ħolqot esperjenza effiċjenti ta' kif t-turisti permezz ta' titjira diretta mill-ajruport ta' Newark fi New York għall-mitjar Malti, fi ftit ħin jiġu trasferiti għall-vapur fil-Port il-Kbir. ONE News segwa l-proċess kollu hekk kif żar il-mitjar u assista għall-wasla tal-ajruplan tal-Lufthansa li huwa wkoll l-akbar ajruplan li jtir fl-ajruport Malti. Hemmhekk ONE News tkellem mad-Direttur Maniġerjali tal-kumpanija Maltija, Ivan Mifsud. Huwa spjega l-proċess effiċjenti li bih il-passiġġiera b'titijira diretta jaslu Malta, u b'sempliċi app jgħaddu mill-ajruport fi ftit minuti. Mifsud qalilna, "Malli joħorġu minn hemmhekk jaraw lit-tim tiegħi bl-umbrellel u s-signs tal-Viking u jimxu sal-coaches. Aħna l-coaches nimlewhom sa mhux iżjew minn 20% jew 25% biex inkunu within l-protocols ta' Malta imma biex inkunu iktar siguri u biex nibgħatuhom lejn il-Valletta Cruise Port mill-aktar fis possibbli." Mifsud spjega wkoll kif qed ikun innutat kif dawn it-turisti li qed jiġu permezz ta' din it-titjira, qed iħallu dħul tajjeb fl-ekonomija Maltija. Huwa sostna: "Ħafna minnhom qed ninnutaw li jiġu minn tliet ijiem qabel u jagħżlu huma l-lukandi u qed nara l-lukandi boutique tal-Belt, fl-Imdina, San Ġiljan jiġifieri dan il-flight cruise operation, il-flus qed jiffiltraw fl-ekonomija Maltija." Minn hemmek ONE News żar il-Valletta CruisePort fejn tkellem ma' Massimo Schembri li huwa wkoll id-Direttur tal-Operat tal-kumpanija. Huwa sostna l-ittestjar rigoruż li qed isir fuq il-passiġġiera sabiex jiġi evitat tixrid tal-Covid-19. Huwa stqarr: "Xħin imorru direttament abbord qabel ma jagħmlu ċ-check-in jsaqsuhom ċertu domandi, jekk ikunux ma jifilħux, domandi normali ta' saħħa u meta jitilgħu abbord jittieħdilhom PCR swab u jistennew li sal-lejla joħroġ ir-riżultat. Dan il-PCR Swab jibqa' jsir matul l-għaxart ijiem cruise, jiswabjawhom kuljum kemm lill-passiġġieri u kemm lill-crew." Il-vapur tal-Viking huwa wieħed lussuż immens u joffri esperjenza li wieħed diffiċli jinsa fuq cruiseliner li tħallas għalih u miegħu tieħu prattikament kollox, sax-xorb tal-inbid u anki l-eskurzjonijiet fil-postijiet fejn isorġi l-vapur. Intant hekk kif ONE News kien qed jsegwi l-proċess sabiex it-turisti jitilgħu fuq il-vapur, koppja Amerikana tkellmet magħna dwar il-proċess effiċjenti għall-aħħar u anke l-isbuħija tal-port Malti u l-istorja ta' pajjiżna.